《新嫁别》
宋代·范端臣

隣家新妇谁家女，昨日嫁来今日去。
徘徊欲去呼问之，何乃遽日姑舅怒。
妇欲致词先泪雨，妾在村东年十五。
长成只待嫁良人，不识人间离别苦。
妾从五岁日乱离，频年况逢年凶饥。
母躬蚕桑父锄犁，耕无余粮织无衣。
十年辛苦寸粒积，倒箧倾囊资女适。
岂知薄命嫁良人，招得偷儿夜穿壁。
晓看奁橐无余遗，罗绮不见空泪垂。
公姑忌妾遣妾去，欢意翻成长别离。
公姑遣妾妾难住，出门惘失来时路。
不恨良媒恨妾身，生离不为夫征戍。
我闻此语长嗟咨，谁知贼遣人分离。
抚人捕贼官乃职，纵贼不捕官何为。

作者简介：范端臣 （1116-1178）字元卿，号蒙斋，兰溪香溪（今浙江兰溪）人。自幼从叔父范浚学，千言成诵，过目不忘。诗书易理，备研其精；正草隶篆，皆造于妙，为范浚高第弟子。著有《蒙斋集》，包括诗集3 卷，文集20 卷行世。